Twee vas wat glo bank van R3 miljoen beroofEen van die verdagtes in ‘n SBV-veiligheidsuniform soos hy deur sekuriteitskameras vasgevang is. Foto: SAPD Twee mans wat na bewering ŉ bank in Klerksdorp in Noordwes beroof het deur hulle as SBV-veiligheidswagte, kompleet met valse identiteitsbewyse, voor te doen, het Dinsdag in die plaaslike landdroshof verskyn. Kapt. Tlangelani Rikhotso, woordvoerder van die Valke, het gesê Welcome Marcus (50) en Charles Anthony Scheepers (54) is Sondag onderskeidelik in Edenvale en Fleurhof in Johannesburg in hegtenis geneem. Die twee word verbind met ŉ voorval op 11 April 2018 toe ŉ Nedbank-tak in Klerksdorp van ongeveer R3 miljoen beroof is. Volgens Rikhotso het twee mans wat in SBV-veiligheidsuniforms geklee was die bank binnegegaan om kontant tydens ŉ “roetine-besoek” op te laai. Hulle het vervalste identiteitskaarte aan bankpersoneel getoon en die kontant opgelaai. Die Valke se ondersoek het hulle na die twee verdagtes gelei waar R50 000 by een van die verdagtes se huis gevind is. Volgens Rikhotso is die Valke se eenheid vir prioriteitsmisdaad en spesiale ondersoek ook by die ondersoek betrek om finansiële- en batebeslagleggingsondersoeke te doen. Marcus en Scheepers het op aanklag van diefstal in die hof verskyn waar die saak tot 22 Mei uitgestel is vir borgtogaansoek. “Intussen is die net besig om al nouer te trek rondom die ander verdagtes wat kop in een mus met die twee beskuldigdes is,” het Rikhotso gesê.